«Дэр-дэру»…
ЩоджэнцIыкIу Алий и цIэр зезыхьэ Къэбэрдей къэрал драмэ театрым «Адыгэ ныбжьыщIэхэм я театр» пшыхьыр щекIуэкIащ. ХьэтIохъущокъуэ Къазий и цIэр зезыхьэ Адыгэбзэ Хасэм къызэригъэпэща зэIущIэм теплъэгъуэхэр щагъэлъэгъуащ курыт школ зыбжанэм я еджакIуэхэм.
— Нобэ еджакIуэхэм утыку кърахьэнущ ди тхакIуэ, усакIуэ пажэхэм я IэдакъэщIэкIхэм щыщ. Гупищ къедгъэблэгъащ, ебгъуанэ, епщIанэ, епщыкIузанэ классхэм щIэсхэу. ЩIэблэр утыку къыщIитшэр я зэфIэкI ягъэунэхужын, анэдэлъхубзэм, тхыдэм, хабзэм гу хуедгъэщIын папщIэщ, — жиIащ Адыгэбзэ Хасэм и унафэщI Табыщ Мурат пшыхьыр къыщызэIуихым.
Утыку итыкIи ящIэу, зытепсэлъыхьри я псэм хыхьэу, театреплъхэм я гупсысэри зэщIаIыгъэфу зыкъагъэлъэгъуащ Шэджэм дэт езанэ курыт еджапIэм къикIахэм. Сонэ Мухьэрбий и «Уэсят» пьесэм къытращIыкIа спектаклымкIэ абыхэм къагъэлъэгъуэфащ адэ-анэмрэ бынымрэ, нэхъыжьымрэ нэхъыщIэмрэ яку дэлъыпхъэ пщIэ-нэмысым я лъапIагъыр. «Жьым фымыщI и жагъуэ!» — а гупсысэр щытепщэт теплъэгъуэм.
Урыху къикIа еджакIуэхэм ягъэлъэгъуащ IутIыж Борис и «Кушыкупщ» трагедием и «Хасэ» Iыхьэр. Балигъхэр ерагъкIэ зыпэлъэщ тхыгъэм зэрызрапщытар хъарзынэт, ауэ Iуэхум къыхамылъытаи щыIэу къыщIэкIащ. Адыгэ фащэ екIукIэ утыкум къихьахэм уагъэгуфIэрт. Ауэ нэм къыфIэнэ щыуагъэ яIэщIэкIат. Кушыкупщым и ролыр зыгъэзэщIа щIалэм и къамэпэр ижьымкIэ зэрыгъэзар зыгъэемыкIуа нэхъыжьым дагъуэ яхуищIащ. Ар иджыри зэ щыхьэт тохъуэ адыгэ фащэм епхауэ пщIэн хуейр зэрымымащIэм, зы тIэкIунитIэми мыхьэнэшхуэ зэриIэм. НыбжьыщIэхэм абы дерс къызэрыхахам шэч хэлъкъым.
Бахъсэн къалэ дэт еплIанэ курыт еджапIэм и еджакIуэхэм ягъэлъэгъуащ Шинкубэ Бэгърат и «ЖылакIэ» романым щыщ теплъэгъуэ. ЕджакIуэхэм ящыгъа щыгъынхэри, теплъэгъуэм щIагъэува макъамэри, утыкур зэрагъэщIэрэщIари щыхьэт техъуэрт ныбжьыщIэхэр я гуащIэ зэремыблэжам. Пэжщ, зытепсэлъыхь Iуэхугъуэ гуузыр цIыкIухэм къагурыIуэщакъым, ар хъыбар дыхьэшхэн гуэру къызыщыхъуаи яхэтащ. Абы щхьэкIэ щIалэгъуалэм гукъанэ яхуэпщI хъуну къыщIэкIынукъым, сыту жыпIэмэ, театр утыкум есакъым. Япэ лъэбакъуэр сытым дежи гугъущ.
МакъамэкIэ, уэрэдкIэ пшыхьыр ягъэдэхащ «Къэбэрдей» джэгуакIуэ гупым, уэрэджыIакIуэхэу Атэлыкъ Алимрэ КIэмыргуей Iэдисэрэ.
Къапщтэмэ, пшыхьыр хъарзынэ хъуащ, узыгъэгупсысэни узыгъэпIейтеини хэплъагъуэу. Ар, зэрыжытIащи, ныбжьыщIэхэм папщIэ къызэрагъэпэща пшыхьщ. Аращ «Дэр-дэру» щIыфIащари. Япэ лъэбакъуэ ячащи, адэкIэ къыпащэмэ, ди гуапэщ.
Тхыгъэри сурэтри зейр
Мырзэкъан Дисэщ.
